KOMISIJOS SPRENDIMAS
2005 m. gruodžio 21 d.
atleidžiantis Suomiją ir Švediją nuo įsipareigojimo taikyti Tarybos direktyvą 68/193/EEB dėl prekybos vynmedžių dauginimo medžiaga
(pranešta dokumentu Nr. C(2005) 5469)
(autentiški tik tekstai suomių ir švedų kalbomis)
(2005/931/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. balandžio 9 d. Tarybos direktyvą 68/193/EEB dėl prekybos vynmedžių dauginimo medžiaga (1), ypač į jos 18a straipsnį,
atsižvelgdama į Suomijos ir Švedijos pateiktus prašymus,
kadangi:
(1)
Direktyvoje 68/193/EEB išdėstytos nuostatos dėl prekybos vynmedžių dauginimo medžiaga. Toje direktyvoje taip pat numatyta, kad esant tam tikroms sąlygoms valstybėms narėms gali būti leista visiškai arba iš dalies nesilaikyti įsipareigojimo taikyti tą direktyvą.
(2)
Vynmedžių dauginimo medžiaga paprastai Suomijoje ir Švedijoje nėra dauginama arba parduodama. Be to, vynmedžių auginimas minėtose šalyse yra ekonomiškai beveik nenaudingas.
(3)
Esant šioms sąlygoms, atitinkamos valstybės narės turėtų būti atleistos nuo įsipareigojimo taikyti Direktyvos 68/193/EEB nuostatas minėtos medžiagos atžvilgiu.
(4)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Suomija ir Švedija yra atleidžiamos nuo įsipareigojimo taikyti Direktyvą 68/193/EEB, išskyrus jos 12 straipsnio 1 dalį ir 12a straipsnį.
2 straipsnis
Šis sprendimas skirtas Suomijos Respublikai ir Švedijos Karalystei.
Priimta Briuselyje, 2005 m. gruodžio 21 d.